Document ID: 31993R1859

ΚΑΝΟΝΙΣΜΟΣ (ΕΟΚ) αριθ. 1859/93 ΤΗΣ ΕΠΙΤΡΟΠΗΣ της 12ης Ιουλίου 1993 για την εφαρμογή των πιστοποιητικών εισαγωγής για τα σκόρδα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 746/93 (2), και ιδίως το άρθρο 22β,
Εκτιμώντας:
ότι το άρθρο 22β του κανονισμού (ΕΟΚ) αριθ. 1035/72 καθορίζει τη δυνατότητα καθιερώσεως ενός συστήματος πιστοποιητικών εισαγωγής για ορισμένα προϊόντα που αποδεικνύεται ότι είναι ευαίσθητα και υπάρχουν γι' αυτά σχετικά σημαντικά ρεύματα εισαγωγών-
ότι για τα σκόρδα αυξάνονται τα παραδοσιακά ρεύματα εισαγωγών και πρέπει, συνεπώς, να ληφθούν μέτρα με τα οποία θα επιτρέπεται η στενή παρακολούθηση των εισαγωγών του προϊόντος αυτού-
ότι το καταλληλότερο σύστημα για την επίτευξη του στόχου αυτού είναι ένα σύστημα πιστοποιητικών εισαγωγής που θα περιλαμβάνει την παρέλευση καθορισμένης προθεσμίας μεταξύ της αιτήσεως και της πραγματικής εκδόσεως του πιστοποιητικού και που θα συνοδεύεται από σύστημα εγγυήσεως η οποία θα λαμβάνει υπόψη την αξία του προϊόντος για να διασφαλισθεί η τήρηση των υποχρεώσεων των εμπορευομένων- ότι η διάρκεια ισχύος των πιστοποιητικών πρέπει να λαμβάνει υπόψη τα χαρακτηριστικά της αγοράς του εν λόγω προϊόντος-
ότι θα πρέπει να εφαρμοσθούν οι διατάξεις του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 2101/92 (4)-
ότι η Επιτροπή Διαχείρισης Οπωροκηπευτικών δεν διατύπωσε γνώμη εντός της προθεσίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εισαγωγή στην Κοινότητα σκόρδων (κωδικός ΣΟ 0703 32 00), προϋποθέτει την προσκόμιση πιστοποιητικού εισαγωγής που εκδίδεται από τα συγκεκριμένα κράτη μέλη σε κάθε ενδιαφερόμενο που υποβάλλει σχετική αίτηση, ανεξάρτητα από τον τόπο εγκατάστασής του στην Κοινότητα, βάσει των διατάξεων των άρθρων 2 και 3.
Άρθρο 2
1. Η έκδοση πιστοποιητικού εισαγωγής προϋποθέτει τη σύσταση εγγύησης 1,5 Ecu ανά 100 χιλιόγραμμα καθαρού βάρους. Η εγγύηση παρακρατείται εν όλω ή εν μέρει εάν, κατά τη διάρκεια ισχύος του πιστοποιητικού, δεν πραγματοποιηθεί ή πραγματοποιηθεί εν μέρει μόνο η θέση σε ελεύθερη κυκλοφορία των ποσοτήτων που αναφέρονται στο πιστοποιητικό.
2. Τα πιστοποιητικά εισαγωγής ισχύουν για 40 ημέρες από την ημερομηνία έκδοσής τους όπως ορίζεται στο άρθρο 3 παράγραφος 2.
Άρθρο 3
1. Η αίτηση έκδοσης πιστοποιητικού και το καθαυτό πιστοποιητικό εισαγωγής πρέπει να αναφέρουν στη θέση 8 τη χώρα εισαγωγής του προϊόντος. Το πιστοποιητικό εισαγωγής ισχύει μόνο για τα προϊόντα της χώρας που αναφέρεται στη θέση 8.
2. Τα πιστοποιητικά εισαγωγής εκδίδονται την τρίτη εργάσιμη ημέρα μετά από την ημέρα υποβολής της αίτησης και εφόσον δεν έχουν ληφθεί μέτρα στο διάστημα αυτό.
Εντούτοις, εκδίδονται αμέσως τα πιστοποιητικά εισαγωγής που ζητήθηκαν εντός τριών ημερών από την ημερομηνία ενάρξεως ισχύος του παρόντος κανονισμού.
Άρθρο 4
Τα κράτη μέλη ανακοινώνουν στην Επιτροπή:
1. Τις ποσότητες για τις οποίες έχει ζητηθεί πιστοποιητικό εισαγωγής με αναφορά του κωδικού ΣΟ και κατανομή ανά χώρα καταγωγής.
Η ανακοίνωση αυτή πραγματοποιείται περιοδικά ως εξής:
- κάθε Τετάρτη για τις αιτήσεις που υποβάλλονται Δευτέρα και Τρίτη,
- κάθε Παρασκευή για τις αιτήσεις που υποβάλλονται Τετάρτη και Πέμπτη,
- κάθε Δευτέρα για τις αιτήσεις που υποβάλλονται την Παρασκευή της προηγούμενης εβδομάδας.
2. Οι σχετικές με τα πιστοποιητικά εισαγωγής ποσότητες που δεν έχουν χρησιμοποιηθεί ή έχουν χρησιμοποιηθεί εν μέρει, αντιστοιχούν στη διαφορά μεταξύ των ποσοτήτων που καταλογίζονται στο πίσω μέρος των πιστοποιητικών και των ποσοτήτων για τις οποίες τα πιστοποιητικά αυτά έχουν εκδοθεί.
Η ανακοίνωση αυτή πραγματοποιείται κάθε Τετάρτη, για τα στοιχεία που έχουν ληφθεί την προηγούμενη εβδομάδα.
Εάν, κατά τη διάρκεια μιας από τις περιόδους που αναφέρονται στο σημείο 1, δεν υποβληθεί καμία αίτηση για έκδοση πιστοποιητικού εισαγωγής, ή εάν δεν υπάρχουν μη χρησιμοποιηθείσες ποσότητες κατά την έννοια του σημείου 2, το εν λόγω κράτος μέλος ενημερώνει την Επιτροπή τις ημέρες που αναφέρονται στο παρόν άρθρο.
Άρθρο 5
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 1993.

Labels: 3
17
5